钦定古今图书集成/历象汇编/庶征典/第186卷 > 王充论衡 > 《瑞麦赋》任瑗
## 钦定古今图书集成/历象汇编/庶征典/第186卷 > 王充论衡 > 《瑞麦赋》任瑗

“建极，惟皇昭铄于光。”出豫考卜，乘时省方，西自鄷镐，
东巡洛阳，顺天游而有度，协日晷之云长。征贤宣室，
布政明堂，风雨时序，黎庶其康，尽物称瑞，穷灵委祥。
明含日月，则阶蓂恒秀；泽及草木，而陇麦登芳。于是
辟离宫，通禁苑，睹兹瑞之所应，实皇恩之烛远。朝任
得人，时惟贤相。九流分职，三旗协亮，称尧舜之允敷，
同益赞而为唱曰：“珍瑞麦，生我皇国。凌寒而秀，彰圣
之德。愿载《东观》之书，以歌《南薰》之则。”既而帝曰：“钦哉，
天符聿来。俾予光于四表，惟尔翼于中台。”幽芳之
遂性，知棫朴之当材。且夫麦之为瑞，其德至矣。居寒
自生，当暑荐美。含宝珠净，耀芒锋起。既标咏于诗人，
亦称奇于缣史。当其芃芃于野，渐渐其秀。将嗣谷以
登年，岂凌霜而不茂。在昔唐叔，嘉禾伊育。昭彼周王，
天人斯穆。今惟圣帝，此焉攸淑。涵之如春也，及昼而
繁荣；就之如日也，来牟而纷郁。则有小儒，怡然鼓腹，
照水镜之光鉴，参《历选》之题目，未登高而赋成，庶陈
美于《金竹》者也。